Správa zo zahraničnej pracovnej cesty

1.	Účastníci ZPC:

Titul, meno a priezvisko:	PhDr. Lucia Auxtová	
Pracovisko:	Ministerstvo školstva, vedy, výskumu a športu SR 
Stromová 1, 813 30 Bratislava	
Pracovné zaradenie:	štátny radca	
Znalosť jazykov:	Aj 

	

2.	 Zahraničná pracovná cesta:

Štát:	Poľsko 	
Mesto:	Varšava	
Vykonaná v dňoch:	12. – 14. 09. 2011	
Prijímajúca organizácia:	ELGPN (European Lifelong Guidance Policy Network), Varšava 	
Účel cesty:	Účasť na 9. plenárnom zasadnutí ELGPN  	
Spôsob financovania:	Cestovné a ubytovacie náklady boli hradené z grantu ELGPN (prostredníctvom Národného ústavu celoživotného vzdelávania)

3.	Rámcový program pobytu:

12.9.2011
13.9.2011

14.9.2011

	Príchod  do Varšavy  vo večerných hodinách, ubytovanie. 
Registrácia a celodenná účasť na plenárnom zasadnutí ELGPN a krátkom rokovaní pracovnej skupiny (WP2) zameranej na rozširovanie prístupu k poradenským službám pre všetkých občanov. Príprava na študijnú návštevu, ktorá sa uskutoční v Kodani v dňoch 9. - 11.10. 2011
Pokračovanie v rokovaní v pléne a  pracovných skupinách. Ukončenie plenárneho zasadnutia.  V poobedných hodinách presun na letisko a návrat do Bratislavy vo večerných hodinách. 	

4.	Priebeh rokovaní

Vo Varšave sa v dňoch 12. - 14.9.2011 uskutočnilo 9. plenárne zasadnutie siete ELGPN (Európskej siete tvorcov politík pre oblasť celoživotného poradenstva). Ide o pravidelné zasadnutia národných delegátov všetkých členských krajín EÚ, ktoré sa konajú dvakrát do roka. Akcia sa konala v predsedníckej krajine Európskej únie (Poľsko). Na programe zasadnutia bolo prerokovanie dokumentov predložených riadiacim výborom siete a rokovanie pracovných skupín. Slovensko obdobne ako ostatné krajiny je zastúpené v dvoch pracovných skupinách (1 – rozvoj zručností pre riadenie kariéry, 2 – dostupnosť poradenských služieb, vrátane akreditácie výsledkov predchádzajúceho učenia sa).

Zástupca poľského ministerstva práce (hosťujúca organizácia), Hanna Swatkiewich-Zych predstavila politiky v oblasti kariérového poradenstva. Ministerstvo je vedúcou inštitúciou zabezpečujúcou komunikačnú platformu pre celoživotné poradenstvo a zároveň organizuje fórum na národnej, regionálnej a miestnej úrovni s účasťou:

Ministerstva školstva
Ministerstva obrany
Ministerstva vedy a vysokého školstva
Národného centra pre podporu odborného a ďalšieho vzdelávania
Riaditeľstva väzenskej správy
Centrály dobrovoľníckych zborov
Siete akademických kariérových služieb
Fóra riaditeľov úradov práce
Poľskej asociácie výchovných poradcov

Vedenie verejných služieb zamestnanosti (PES – Public Employment Services) pre riešenie otázok profesijného poradenstva zriadilo 3 tematické pracovné skupiny v oblastiach:

•	Príprava a licencie odborných poradcov v službách zamestnanosti
•	Rozvoj metodiky a analýza potrieb ďalšieho vzdelávania poradcov
•	Zlepšovanie fungovania informačných tokov a propagácia služieb profesijného poradenstva

Pre verejnosť sa organizuje každoročný poradenský týždeň (17. – 23.10.2011), celonárodná aktivita na propagáciu poradenských služieb v Poľsku.

Zástupca ministerstva školstva predstavil program implementácie celoživotného poradenstva v sektore školstva. Iniciatíva má podporiť implementáciu rezolúcií prijatých Európskou radou v rokoch 2004 (Rezolúcia Rady Európskej únie o posilňovaní politík, systémov a aktivít v oblasti celoživotného poradenstva v Európe) a 2008 (Rezolúcia Rady Európskej únie: „Lepšie začlenenie poradenstva do stratégií celoživotného vzdelávania“). Cieľom je zabezpečiť informovanosť žiakov a rodičov a uľahčiť prechod medzi jednotlivými úrovňami vzdelávacieho systému.

Reforma zahŕňa nový prístup ku flexibilite poradenskej ponuky, definuje nové zodpovednosti riaditeľa školy voči poradenským službám. Hlavné dosiahnuté výsledky:

•	Moto: „Školy podporujúce poradenstvo“ (poradenské ciele sú definované priamo v kurikulách (učebných osnovách);
•	Dôraz na zlepšenie prepojenia vysokých škôl so svetom práce;
•	Vypracovanie nových materiálov a príručiek pre výchovných poradcov a učiteľov.

Ďalšie plány:

•	Skvalitnenie učebných osnov v odbornom školstve, vytvorenie  katalógu kvalifikácií;
•	Zavedenie validácie výsledkov učenia sa (flexibilný systém preskúšavania,  hodnotiacich štandardov) ako permanentný systém orientovaný na potreby občanov;
•	Otvorenie odborných škôl pre vzdelávanie dospelých;
•	Zapojenie zamestnávateľov a profesijných organizácií do formovania odborného vzdelávania a prípravy.

Program pokračoval komunikáciou politík Európskej komisie predstaviteľmi generálneho riaditeľstva pre vzdelávanie a kultúru (DG Education and Culture) a generálneho riaditeľstva pre zamestnanosť (DG Employment). Predstavili ostatné iniciatívy agendy Európa 2020 a plány v rámci iniciatív Mládež v pohybe a Nové zručnosti pre nové pracovné miesta. Oznámili finančný rámec pre ELGPN v rokoch 2013-2014 a zároveň predstavili plány nového programu pre vzdelávanie v rokoch 2014 - 2020.

Program ďalej pokračoval vystúpením predstaviteľa Európskeho odborového zväzu, ktorý zdôraznil potrebu rozvíjať kvalitné vzdelávanie počas celého života (celoživotné vzdelávanie) a prezentoval postoje odborov k pripravovaným programom. Okrem iného poukázal na to, že kariéroví poradcovia majú rozhodujúcu úlohu v snahe vybaviť ľudí vhodnými a potrebnými zručnosťami pre trh práce. Zároveň vyjadril obavy z predčasného ukončovania školskej dochádzky a zdôraznil potrebu zvýšenia atraktivity odborného vzdelávania a prípravy. 

Mika Launikari z Cedefopu (Európske stredisko pre rozvoj odborného vzdelávania) predstavil závery z analýzy systémov celoživotného poradenstva spracované v ostatnej publikácii CEDEFOPu „Prehľad politík celoživotného poradenstva v Európskej únii“.

Plenárne zasadanie pokračovalo prerokovaním dokumentov siete pripravených riadiacim výborom:

•	Závery z plenárneho stretnutia v Budapešti;
•	Dokument „Riadenie ELGPN siete v období 2011-2012“;
•	Komunikačný plán siete ELGPN na európskej úrovni;
•	Priebežná správa o činnosti v roku 2011;
•	Plán hodnotenia dosahovania cieľov siete;
•	Flexicurity – flexibilita a bezpečnosť na trhu práce v EÚ, publikácia profesora Sultanu (University of Malta).

V pracovnom programe - komunikačnom pláne na roky 2011 – 2012 boli zo strany národných delegátov vznesené pripomienky, ktoré boli následne do programu zapracované podľa požiadaviek. Fínsko (súčasný koordinátor siete ELGPN) ohlásilo, že v rokoch 2013 - 2014 bude potrebné vybrať nového koordinátora, pričom sa bude uplatňovať princíp otvoreného manažmentu a riadenie siete má prebrať iná krajina.

Následne sa plénum rozdelilo do 4 pracovných skupín. Zúčastnila som sa rokovania  pracovnej skupiny č. 2 (WP2 – Rozširovanie prístupu k poradenským službách pre všetkých občanov). Okrem pripomienkovania predložených dokumentov riadiacimi výborom ELGPN sa diskusia zamerala na komunikačnú stratégiu aktivít ELGPN na národnej úrovni a vytvorení spoločného slovníka ELGPN, ktorý bude musieť každá krajina komunikovať na národnej úrovni. Spoločný glosár sa má vytvoriť za účelom zjednotenia terminológie pre oblasť poradenstva, pretože každá krajina môže pod istým termínom rozumieť iný kontext (vyplývajúc aj z iného kultúrneho pozadia tej ktorej krajiny).  Zároveň boli stanovené termíny na ďalšie úlohy pre jednotlivých členov pracovných skupín. Stanoviská budú uzatvorené počas rokovania pracovných skupín na plánovaných stretnutiach do konca roku 2011, kedy má byť schválený aj návrh prípadovej štúdie (príklady dobrej praxe v oblasti poskytovania poradenských služieb), na ktorej sa bude podieľať aj Slovensko. Pracovná skupina č. 2 bude mať rokovanie v Kodani, Dánsko. 

Finančné správy

Zavádza sa nový model finančných správ, v ktorej každý partner (v podmienkach SR je to inštitúcia NÚCŽV) bude v podrobnej forme vykazovať každý čiastkový výdavok v rámci projektu ELGPN. Pritom je potrebné úzko spolupracovať s fínskymi koordinátormi.

5.	Odporúčané závery:

Zapájať sa do aktivít ELGPN -  Európskej siete tvorcov koncepcií v celoživotnom poradenstve, ktorá zasadá pravidelne dva krát ročne za účasti reprezentantov členských krajín, Európskej komisie, CEDEFOPu, IAEVG (Medzinárodná asociácia študijného a profesijného poradenstva), FEDORA (Európske fórum pre študijné poradenstvo na inštitúciách vysokoškolského vzdelávania), ILO (Medzinárodná organizácia práce) a prizvaných expertov (externých konzultantov). 
Z: sekcia ďalšieho vzdelávania a mládeže MŠVVaŠ
T: priebežne

Spolupráca s Národným ústavom celoživotného vzdelávania v SR (NÚCŽV) pri spustení národného projektu „Podpora systému ďalšieho vzdelávania v Slovenskej republike – napĺňanie Stratégie celoživotného vzdelávania“, ktorého cieľom je vybudovanie efektívneho a na etických zásadách fungujúceho systému ďalšieho vzdelávania a kariérneho poradenstva, ktorý občanom umožní jednoduchý prístup k pružnému rozširovaniu a prehlbovaniu kvalifikácie a možností uplatnenia sa na trhu práce. Súčasťou tejto snahy je okrem iného možnosť uľahčenia prístupu ku komplexným poradenským službám.
Z: Národný ústav celoživotného vzdelávania + sekcia ďalšieho vzdelávania a mládeže MŠVVaŠ
Termín: priebežne

6.	Prehľad prinesenej dokumentácie

Dokumentácia z 9. plenárneho zasadnutia je uložená na sekcii ďalšieho vzdelávania a mládeže MŠVVaŠ SR. 

7.   Prínos ZPC
 
Prínosom účasti na plenárnom zasadnutí boli okrem iného aj osobné stretnutia s expertmi v oblasti poradenstva, ktorých výsledkom je získanie informácií, ktoré  môžu byť využité jednak pre efektívnejšiu prácu v rámci skupiny WP2 ELGPN (Widening Access), ako aj pri príprave spomínaného národného projektu. Výmena informácií v tejto oblasti na medzinárodnej pôde je z pohľadu Slovenskej republiky veľmi inšpiratívna.   

8.  Spôsob zverejnenia výsledkov

Správa zo ZPC bola zaslaná sekcii medzinárodnej spolupráce MŠVVŠ SR, ktorá ju zverejní na internetových stránkach MŠVVŠ SR. Súhlasím so zverejnením správy na internete.

Správu vypracovala:     Lucia Auxtová, sekcia ďalšieho vzdelávania a mládeže MŠVVaŠ

Dátum:                         28. 09. 2011 

Správu schválila: Mgr. Kamila Jandzíková PhD., generálna riaditeľka sekcie ďalšieho vzdelávania a mládeže Ministerstva školstva, vedy, výskumu a športu SR  

Správu schválil: PhDr. Ivan Pešout, PhD., riaditeľ Národného ústavu celoživotného vzdelávania v SR